《送郑宣抚三首 其三》
宋代·郭印

朝路年来似奕棋，惟公出入倍光辉。昔时裴度临轩遣，今日曹参促诏归。

蜀栈云横星骑动，楚江天阔锦帆飞。祇应太史朝朝奏，迤逦台星近紫微。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。